༈མ་གཅིག་ཡེ་ཤེས་མཚོ་མོ།།དར་ཅིག་གདུང་བས་མནར་ཞིང༌།།སྙིང་མེད་འཁོར་བའི་ཆོས་ལ།།ཞེན་པ་གཏིང་ནས་ལོག་ཀྱང༌།།བུ་མོ་གཙང་མཆོག་བུ་འཁྲིད།།མཐོང་བས་ལྷ་ཆོས་བསྐྱུར་ཏེ།།ཉིན་མོ་འུ་ལག་རྒྱུག་ཅིང༌།།སྔ་དགོང་བལ་ལས་བྱས་ཏེ།ཁོག་པའི་སྙིང་དང་འདྲ་བའི།།བུ་མོ་གཅེས་པར་བསྐྱངས་སོ།།བུ་མོ་ལོ་ན་ཆུང་ཡང༌།།རྣམ་རིག་ཧ་ཅང་སྐྱེན་པས།།དྲིན་ཅན་ཨ་མའི་ལག་ཤེས།།སྦྱོང་བའི་རིམ་པར་བརྩོན་ནོ།།ལོ་ཡི་སྡོང་པོའི་མཉམ་དུ།།ལག་ཤེས་ལོ་འདབ་རྒྱས་བྱུང༌།།བཅུ་དྲུག་འདབ་མའི་དབར་ན།།ནུ་མའི་འབྲས་བུ་སྨིན་ཞིང༌།ཁ་སྒོ་མཚར་བའི་མེ་ཏོག།ཀུན་གྱིས་སྨོན་པའི་ཡུལ་ཉིད།།དཀར་པོ་འོ་མས་མ་བཀྲུས།།ཞལ་རས་དཀར་གསལ་ཟླ་བ།།སྨྱུག་མའི་ཚིགས་ལ་མ་བལྟས།།སྐུ་གཟུགས་མདའ་ལས་འདྲོང་བ།།ཕོ་བརྒྱ་སེམས་པ་ཤོར་ས།།མོ་བརྒྱ་སྙིང་རླུང་ལངས་ས།།སྡོམ་གཙང་དགེ་སློང་རྣམས་ཀྱང༌།།འགྲོ་ཞོར་ཁ་སུག་ལོག་ས།།ཨ་ཧོ༑གཙང་མཆོག་བུ་འཁྲིད།།ལང་འཚོ་རྨད་དུ་བྱུང་བ།།ཤིང་ལ་འབྲས་བུ་ཡོད་ན།།འཛེགས་མཁན་གང་ལས་མང་ཞིང༌།།ནང་ལ་ནོར་བུ་ཡོད་ན།།རྐུན་མ་ཅི་བས་སྡང་སྟབས།།གཙང་མཆོག་བུ་ཁྲིད་ཁ་འབྲས།།སྟེང་གི་ལྷ་ལས་མཚར་ཐོག།གཙང་གི་ཕོ་གཞོན་རྣམ་པ།།ཆང་དང་མོ་དད་ཆེ་བས།།མ་གཅིག་ཡེ་ཤེས་མཚོ་མོ།།བློ་ཡིད་བདེ་བའི་སྐབས་མེད།།རྒྱུན་དུ་ཁྱིམ་ལ་བུ་མོ།།བཞག་སྟེ་སྒོ་ལ་སྒོ་ལྕགས།།རིམ་པ་གསུམ་ཙམ་རྒྱག་ཅིང༌།ཁྱིམ་གྱི་གོང་ལའི་ཐོག་ལ།།མཚེར་མའི་ར་བས་བསྐོར་ཏོ།།ཡོད་ན་ལུས་པོ་དགྲར་ལངས།།མཛེས་པོ་བྱུར་གྱི་སྣ་འདྲེན།།མེད་ན་ལྟ་མཁན་མེད་པ།།རྣམ་པ་སེམས་ཀྱི་ཞགས་པ།།